《晋天地郊明堂歌六首 其三 天郊飨神歌》
魏晋·傅玄

整泰坛。祀皇神。精气感。百灵宾。蕴朱火。燎芳薪。紫烟游。

冠青云。神之体。靡象形。旷无方。幽以清。神之来。光景照。

听无闻。视无兆。神之至。举歆歆。动余心。神之坐。同欢娱。

泽云翔。化风舒。嘉乐奏。文中声。八音谐。神是听。咸洁齐。

并芬芳。烹牷牲。享玉觞。神悦飨。歆礼祀。佑大晋。降繁祉。

祚京邑。行四海。保天年。穷地纪。

作者简介：傅玄（217~278年），字休奕，北地郡泥阳（今陕西铜川耀州区东南）人，西晋初年的文学家、思想家。 出身于官宦家庭，祖父傅燮，东汉汉阳太守。父亲傅干，魏扶风太守。